РЕШЕНИЕ НА КОМИСИЯТА
от 16 декември 2008 година
за предоставяне на дерогация по искане на Република България в съответствие с Решение 2008/477/ЕО на Комисията за хармонизиране на радиочестотната лента 2 500-2 690 MHz за наземни системи, позволяващи предоставяне на електронни съобщителни услуги в Общността
(нотифицирано под номер C(2008) 8302)
(само текстът на български език е автентичен)
(2009/1/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 5 от него,
като взе предвид Решение 2008/477/ЕО на Комисията от 13 юни 2008 г. за хармонизиране на радиочестотната лента 2 500-2 690 MHz за наземни системи, позволяващи предоставяне на електронни съобщителни услуги в Общността (2), и по-специално член 2, параграф 2 от него,
като има предвид, че:
(1)
По силата на Решение 2008/477/ЕО държавите-членки трябва да определят и впоследствие да предоставят на неизключителна основа радиочестотната лента 2 500-2 690 MHz за наземни системи, позволяващи предоставяне на електронни съобщителни услуги, при условие че са спазени определени параметри, в рамките на шест месеца от неговото влизане в сила.
(2)
От държавите-членки се изисква не по-късно от 13 декември 2008 г. да разпределят и впоследствие да предоставят за ползване радиочестотната лента 2 500-2 690 MHz в съответствие с Решение 2008/477/ЕО.
(3)
Член 2, параграф 2 от Решение 2008/477/ЕО постановява, че държавите-членки могат да поискат чрез дерогация преходни периоди, които могат да включват договорености за съвместно използване на радиочестотния спектър в съответствие с член 4, параграф 5 от Решение № 676/2002/ЕО.
(4)
Република България информира Комисията, че тъй като понастоящем тази радиочестотна лента е запазена изключително за използване от оборудване за мобилни електронни комуникации за нуждите на националната сигурност, тя не е в състояние да приложи своевременно изискванията на Решение 2008/477/ЕО.
(5)
Поради това, с писмо от 22 октомври 2008 г., Република България отправи искане за временна дерогация от тези изисквания, за да може да продължи да използва това оборудване, докато изгражда нова система за мобилни радиосъобщения за целите на националната сигурност, използваща различна радиочестотна лента.
(6)
Продължителността на дерогацията ще бъде различна за различните области. За областите Видин, Монтана, Враца, Ловеч, Плевен, Габрово, Велико Търново, Русе, Търговище, Разград, Шумен, Силистра, Добрич и Варна (т.е. Северна България) дерогацията ще продължи до края на 2009 г. За района около град Трявна, Благоевград, Пазарджик, Пловдив, Смолян, Кърджали, Хасково, Стара Загора, Сливен, Ямбол, Бургас, София-град и София-област (т.е. Южна България) дерогацията ще продължи до края на 2010 г., като България ще се стреми да изпълни задълженията си за София-град и София-област още през 2009 г.
(7)
България е обосновала надлежно своето искане за дерогация, като по-специално е изяснила необходимостта от определяне на други подходящи честоти за настоящите потребители на честотната лента 2 500-2 690 MHz, важността на едновременната миграция на връзките в даден регион и необходимостта от осигуряване на финансови ресурси за придобиването на ново оборудване за мобилни комуникации за целите на обществената сигурност. Подходящото управление на преходния период ще бъде подпомогнато от доклад за напредъка на миграцията и спазването на поетите задължения.
(8)
Членовете на Комитета по радиочестотния спектър посочиха по време на събранието на комитета на 2 октомври 2008 г., че те не възразяват срещу тази преходна дерогация.
(9)
Поисканото ограничение няма да забави неправомерно прилагането на Решение 2008/477/ЕО и няма да създаде неправомерни различия между държавите-членки в областта на конкуренцията или нормативното регулиране. Молбата е основателна и преходната дерогация се явява подходящо средство за улесняване на пълното прилагане на Решение 2008/477/ЕО,
ПРИЕ НАСТОЯЩОТО РЕШЕНИЕ:
Член 1
В съответствие с нейното искане, отправено на 22 октомври 2008 г., на Република България се разрешава да забави прилагането на Решение 2008/477/ЕО в Северна България до 31 декември 2009 г. и в Южна България до 31 декември 2010 г. при условията, определени в член 3.
Член 2
За целите на настоящото решение,
-
понятието Северна България включва административните области Видин, Монтана, Враца, Ловеч, Плевен, Габрово, Велико Търново, Русе, Търговище, Разград, Шумен, Силистра, Добрич и Варна,
-
понятието Южна България включва района около град Трявна, София-област, София-град, както и административните области Благоевград, Пазарджик, Пловдив, Смолян, Кърджали, Хасково, Стара Загора, Сливен, Ямбол и Бургас.
Член 3
До 16 януари 2010 г. България следва да представи доклад за прилагането на Решение 2008/477/ЕО в Северна България, София-град и София-област, а до 16 януари 2011 г. - доклад относно прилагането на цялата ѝ територия.
Член 4
Адресат на настоящото решение е Република България.
Съставено в Брюксел на 16 декември 2008 година.